Meddelelse i henhold til artikel 5 i Rådets forordning (EØF) nr. 3975/87 af 14. december 1987 vedrørende sag IV/37.730 - Austrian Airlines Österreichische Luftverkehrs AG/Deutsche Lufthansa AG

(2000/C 193/05)

(EØS-relevant tekst)

I. DEN AF LUFTHANSA OG AUSTRIAN AIRLINES (AUA) INDGIVNE ANSØGNING

Den 10. december 1999 anmeldte Austrian Airlines og Deutsche Lufthansa en samarbejdsaftale i henhold til artikel 5 i Rådets forordning (EØF) nr. 3975/87 med henblik på en beslutning om anvendelsen af artikel 81, stk. 3, i EF-traktaten og artikel 53, stk. 3, i EØS-aftalen på den forbindelse, der er indgået mellem dem.

II. AFTALENS BESTEMMELSER

Samarbejdsaftalen og dens gennemførelsesaftaler betragtes af Australian Airlines Group som et skridt på vejen til tiltrædelse af Star-alliancen. Parterne satser på at opbygge en varig alliance ved at skabe et integreret lufttrafiksystem, som er baseret på et tæt samarbejde inden for en række kommercielle aktiviteter, markedsføring og operationelle aktiviteter. Formålet er at firbedre anvendelsen af parternes respektive centrallufthavne Frankfurt, München og Wien.

Netværksordningen, 50 m startede med sommersæsonen i april 2000, omfatter passagertransport, vedligeholdelse, lufthavnsfaciliteter og ground handling. Begge parter har truffet aftale om at koordinere billetpriser og fartplaner for samtlige flyvninger over hele verden. Det verdensomspændende samarbejde indebærer gensidig adgang til "frequent flyer"-fordele, flyvninger med fælles rutenummer, harmonisering af serviceniveauer og integrering af databehandling. På det informationsteknologiske område vil parterne delvis forbinde deres systemer på områder såsom flyvedata-input, reservationssystemer, billetsalg, lageropgørelse osv. Integrationen inden for den bilaterale trafik mellem Østrig og Tyskland går endnu videre med indgåelsen af en såkaldt "naboskabsaftale". Denne rummer bestemmelser om en joint venture-aftale for trafikken mellem Tyskland og Østrig, der endog indebærer deling af overskud og tab.

III. ÅRSAGER TIL FRITAGELSE

Parterne har anført følgende argumenter til fordel for anvendelsen af artikel 81, stk. 3:

1. Forbedringer af luftfartsydelserne og fremme af den økonomiske udvikling

Ved indgåelsen af ovennævnte forbindelse forventer Lufthansa og AUA at opnå væsentlige forbedringer af produktionen og distributionen af deres luftfartsydelser. Parterne fremfører det synspunkt, at lige bortset fra markedet for luftfart mellem Østrig og Tyskland er deres netværk i det store og hele komplementære. Derfor hævder de, at aftalen vil sætte dem i stand til at skabe et mere omfattende europæisk netværk, som bl.a. vil føre til en bedre sammenkobling med de østeuropæiske lande. Det udvidede netværk vil kunne tilbyde kunderne bedre serviceydelser, især med hensyn til et øget antal direkte og indirekte flyvninger, samt et større antal potentielle forbindelser mellem en række forskellige ruter.

Parterne forventer, at samarbejdsaftalen medfører en vis omkostningsreduktion som følge af koordinerede fartplaner samt en række stordriftsfordele ved at tiltrække flere kunder, en bedre tilrettelæggelse af salgsservice og ground handling service og en fælles udvikling af omkostningsintensive distributionssystemer. Der vil kunne opnås besparelser som følge af den øgede trafik på hele netværket og ved hjælp af en rationalisering af serviceydelserne.

2. Forbrugerne sikres en rimelig andel af fordelen ved samarbejdsaftalen

I henhold til parternes udsagn vil forbrugerne drage fordel af etableringen af et mere omfattende netværk, ved at de får adgang til en lang række forbedrede serviceydelser. Der kan forventes en bedre service som følge af en bedre koordinering af fartplaner, kortere ventetid, intet behov for at bevæge sig fra en terminal til en anden, harmoniserede servicestandarder i flyene og inden for ground handling. Omkostningsreduktioner vil føre til lavere billetpriser.

3. Samarbejdsaftalen pålægger ikke parterne begrænsninger, som ikke er nødvendige for at opfylde formålen med aftalen

Parterne hævder, at etableringen af et langt større europæisk netværk forudsætter et omfattende samarbejde mellem de to luftfartsselskaber. Formålet med aftalen: at fungere som ét samlet integreret netværk, ville ikke kunne opfyldes, hvis parterne fastholdt evnen til at konkurrere om trafikken mellem Østrig og Tyskland. De forventede omkostningsreduktioner kræver en omfattende forening af materiel og menneskelige og finansielle ressourcer. I henhold til parterne ville flyvninger med fælles rutenummer eller en interlining-aftale ikke i sig selv være tilstrækkelig til at opnå disse fordele, eftersom det ikke ville give mulighed for at optimere anvendelsen af flyene og dermed fartplanerne.

4. Samarbejdsaftalen giver ikke parterne mulighed for at udelukke konkurrencen for en væsentlig del af markedet

Parterne har fremført, at de strukturelle virkninger af samarbejdsaftalen er begrænsede, som følge af den beskedne overlapning mellem de to parters netværk, betydningen af tilslutningspassagerer og den nuværende og potentielle konkurrence. De påstår, at de ikke er i stand til at udelukke konkurrencen inden for en væsentlig del af trafikken mellem Østrig og Tyskland eller af trafikken til tredjelande. Tværtimod vil samarbejdsaftalen føre til en øget konkurrence mellem de forskellige alliancer. Ved at forbedre deres udbud af transportydelser og deres evne til at tilpasse priserne på en samordnet måde vil parterne tvinge andre alliancer til at foretage lignende forbedringer for at kunne fastholde deres kunder.

IV. KONKLUSIONER

Kommissionen konstaterer ud fra det første indtryk, at den pågældende aftale opfylder de krav, der stilles i EF-traktatens artikel 81, stk. 1, men den har ikke taget stilling til, om artikel 81, stk. 3, finder anvendelse. I overensstemmelse med artikel 5 i forordning (EØF) nr. 3975/87 opfordrer Kommissionen de interesserede parter til at fremsætte deres bemærkninger om samarbejdsaftalen mellem Austrian Airlines og Deutsche Lufthansa inden for en frist på 30 dage efter offentliggørelsen af denne meddelelse og stile dem til: Europa-Kommissionen Generaldirektoratet for Konkurrence att. Oliver Stehmann Kontor IV/D/2 Kontoradresse C 100 - 6/134

Rue de la Loi/Wetstraat 200

B - 1049 Bruxelles/Brussel fax (32-2) 296 29 11 e-post: Oliver.Stehmann@cec.eu.int